Virtain Musiikkiyhdistys ry. Vapaa julkaistavaksi 30.3.2016

Soile Isokoski tuo metropolien glamourin Virroille

KesäVirrat soi -musiikkijuhlan odotetuimpiin tapahtumiin kuuluu sopraano Soile Isokosken konsertti Soile ja sellot Virtain kirkossa sunnuntaina 17.7. Taiteilija toimii lehtorina Oulun Ammattikorkeakoulussa ja konsertoi aikataulujen ja opetustyön sen salliessa. Lipunmyynti on käynnistynyt vilkkaana ja Virtain kirkon odotetaan täyttyvän viimeistä sijaa myöden.

Vuoden 1986 ensikonsertin jälkeen Soile Isokosken ura on kulkenut Kansallisoopperasta maailman suurimpiin oopperataloihin ja kansainvälisten musiikkijuhlien arvostetuksi esiintyjäksi. Listalla ovat Wienin, Hampurin, Berliinin ja Baijerin valtionoopperat samoin kuin Milanon La Scala, Pariisin Opéra Bastille, Lontoon Covent Garden sekä New Yorkin Metropolitan. Musiikkijuhlista voidaan mainita Salzburg, Savonlinna, Edinburg ja Orange.

YLEn tekemässä haastattelussa Soile Isokoskea kiitetään laulajana tinkimättömästä työstä, todellisesta musikaalisesta lahjakkuudesta, hyvästä äänestä ja äänenhallinnasta, nopeasta uuden omaksumisesta, keskittymiskyvystä ja täysillä tekemisestä. Tinkimättömyydestä laulajaa kehui jo musiikinopettaja ja samaa mieltä ovat hänen kanssaan työskennelleet tunnetut kapellimestarit ja oopperaohjaajat. Heidän mukaansa Isokoski saapuu jo ensimmäiseen harjoitukseen hyvin valmistautuneena ja rooliinsa syventyneenä. -

KesäVirrat -musiikkijuhlan taiteellinen johtaja sellotaiteilija Hannu Kiiski on saanut houkutelluksi maailmankuulun tähden esiintymään musiikkijuhlan päätöskonsertissa. Musiikkijuhlan korkeatasoinen ohjelma on jo nyt herättänyt ansaittua hämmästystä ja Soile Isokosken nimen mainitseminen yhtenä esiintyjistä riittää saamaan keskusteluissa kuulijoiden kasvoille epäuskoisen innostuneen ilmeen.

* Tutustuin Hannu Kiiskiin 25 vuotta sitten, kun hän tuli paikkaamaan toisen taiteilijan osuutta eräässä konsertissa Pietarissa, ja siitä yhteismusisointimme alkoi. Pari vuotta sitten olin Musiikkitalolla laulamassa, kun Hannu soitti. Hannulla on takanaan pitkä ura opettajana ja se on meille tietenkin myös yhdistävä tekijä, sanoo Soile Isokoski.

Soile Isokosken konsertti päättää tulevan kesän KesäVirrat soi -musiikkitapahtuman sunnuntaina 17.7. Virtain kirkossa. Kun Isokoski konsertoi Vihdin kirkossa helmikuun alussa tänä vuonna, oli kirkko ääriään myöten täynnä eli kuulijoita oli noin 700. Odotettavissa on yleisöryntäys tälläkin kertaa.

* Konsertoin mielelläni ympäri Suomea ja esitän sekä hengellistä että sekaohjelmaa. Maaseudulla on hyviä kuulijoita, jotka kuuntelevat tarkalla korvalla. Se on mielestäni jotain todella suurta. Olen kiitollinen, että voin tulla esiintymään tämänkaltaisiin ympäristöihin. Metropoleissa kuulijat ovat tottuneet kuulemaan toinen toistaan korkeatasoisempia tähtiä ja esiintymistilanteessa on henkisesti pieni muuri - toisin kuin tämän tyyppisissä konserteissa. Tulen aina mielelläni esiintymään vaikka nyt aikaa on opetustyön vuoksi vähemmän, sanoo Isokoski.

Laulut on erikseen sovitettava selloille ja sopraanolle, mikä asettaa omat vaatimuksensa ohjelmistolle. Heitor Villa-Lobosin Bachianas brasileiras nro 5: Aria, Dansa on tällainen kahdeksalle sellolle ja sopraanolle kirjoitettu teos, jonka mukanaolon Isokoski paljastaa. Muuten Virtain kirkkokonsertin ohjelma on koostettu vanhasta ja uudesta ja kesä on tietenkin otettu huomioon.

Isokosken aikataulu on kiireinen ja moni taho on lähestynyt häntä ja ehdottanut konsertoimista. Hektisessä arjessa taiteilija mainitsee voimanlähteekseen musiikin. Sen avulla jaksaa antaa kaikkensa joka esiintymiskerralla. Kesää odotellessa Isokoski sanoo, ettei pane pahakseen vaikka kesällä sataisikin. Paljon maailmaa kiertänyt taiteilija muistuttaa meitä siitä, miten raikas Suomen kesä on.

**Yhteydenotot:**

Lisätietoja KesäVirrat soi -musiikkijuhlasta, tiedotuspäällikkö Aino Alppinen, puh. 050 311 0639

Haastattelupyynnöt, taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

#kesävirratsoi

……………………………………………………………………………………………………………………………………………..

**KesäVirrat soi lyhyesti**

Musiikkijuhla järjestetään Virroilla kesällä 2016 kolmannen kerran

Taiteellinen johtaja sellotaiteilija Hannu Kiiski

Yhdeksän konserttia sekä juhlamessu Virtain kirkossa

Paikallisin voimin ja mesenaattien avustuksella toteutettava tasokas musiikkitapahtuma